BEGRUNDELSE

1.BAGGRUND FOR FORSLAGET

•Forslagets begrundelse og formål

Forordning (EU) 2017/1939 om gennemførelse af et forstærket samarbejde om oprettelse af en europæisk anklagemyndighed ("EPPO") blev vedtaget den 12. oktober 2017 og trådte i kraft den 20. november 2017. EPPO overtog de efterforsknings- og retsforfølgningsopgaver, som den blev pålagt ved forordningen, den 1. juni 2021. EPPO er ansvarlig for at foretage efterforskning og retsforfølgning af gerningsmænd og medvirkende til strafbare handlinger, der skader Unionens finansielle interesser, som nævnt i direktiv (EU) 2017/1371 og fastsat ved forordning (EU) 2017/1939, samt til at stille dem for en domstol. I overensstemmelse med artikel 8 i forordning (EU) 2017/1939 består EPPO's centrale kontor bl.a. af den europæiske chefanklager og de europæiske anklagere.

Artikel 14 i forordning (EU) 2017/1939 regulerer udnævnelsen og afskedigelsen af den europæiske chefanklager, som udnævnes efter fælles aftale mellem Europa-Parlamentet og Rådet. I overensstemmelse med artikel 14, stk. 3, i forordning (EU) 2017/1939 foretages udvælgelsen på grundlag af et stillingsopslag, hvorefter et udvælgelsespanel opstiller en liste over egnede ansøgere, som skal forelægges for Europa-Parlamentet og Rådet. Det fremgår af artikel 14, stk. 3, i forordning (EU) 2017/1939, at Rådet ligeledes fastsætter reglerne for udvælgelsespanelets funktionsmåde på forslag af Kommissionen.

Artikel 16 i forordning (EU) 2017/1939 regulerer udpegelsen og afskedigelsen af de europæiske anklagere. I bestemmelsens stk. 1 er der opstillet et krav omt, at hver medlemsstat, der deltager i det forstærkede samarbejde om oprettelse af EPPO, udpeger tre kandidater, der opfylder kravene deri. Ifølge artikel 16, stk. 2, i forordning (EU) 2017/1939 udvælger og udnævner Rådet en af kandidaterne til at være den europæiske anklager i den pågældende medlemsstat efter at have modtaget den begrundede udtalelse fra det udvælgelsespanel, der er omhandlet i artikel 14, stk. 3, i forordning (EU) 2017/1939.

Den 13. juli 2018 vedtog Rådet på forslag af Kommissionen Rådets gennemførelsesafgørelse (EU) 2018/1696 om reglerne for udvælgelsespanelets funktionsmåde, som efterfølgende blev ændret ved Rådets gennemførelsesafgørelse (EU) 2020/1008. Den 18. september 2018 udpegede Rådet medlemmerne af udvælgelsespanelet.

Den 27. juli 2020 udnævnte Rådet de første europæiske anklagere ved EPPO. I overensstemmelse med artikel 2 i Rådets gennemførelsesafgørelse (EU) 2020/1117 er der udpeget otte europæiske anklagere for en periode på tre år, der ikke kan forlænges, fra den 29. juli 2020. De skal derfor erstattes af otte nye europæiske anklagere i juli 2023. De otte europæiske anklagere udpeges i overensstemmelse med proceduren i artikel 16 i forordning (EU) 2017/1939, som omfatter en samtale i udvælgelsespanelet.

I overensstemmelse med regel VI, pkt. 2, i udvælgelsespanelets forretningsorden skal udvælgelsespanelet have en samtale med de kandidater, som medlemsstaterne har indstillet til stillingen som europæisk anklager. I princippet skal ansøgerne møde personligt op til samtalen. I kølvandet på den nylige epidemiologiske situation i relation til udbruddet af covid-19 bør det præciseres, at samtalen også kan finde sted via videokonference efter afgørelse truffet af udvælgelsespanelet, enten af egen drift eller efter anmodning fra ansøgeren. Da den samme regel om personlig samtale finder anvendelse på udvælgelsespanelets samtale med ansøgere til stillingen som europæisk chefanklager, jf. regel VI, pkt. 1, bør sidstnævnte regel også ændres af hensyn til sammenhængen. I begge tilfælde bør udvælgelsespanelet, hvis samtalen finder sted via videokonference, kunne drøfte ansøgningen på samme måde. I dette øjemed er det hensigtsmæssigt at præcisere regel IV om udvælgelsespanelets drøftelser.

Formålet med dette forslag er derfor at præcisere, at det udvælgelsespanel, der er omhandlet i artikel 14, stk. 3, i forordning (EU) 2017/1939, kan beslutte at gennemføre samtalerne med ansøgerne via videokonferencer, som er nødvendige eller mere effektive, når personlige samtaler ikke er tilladt eller tilrådeligt, og at ansøgningerne kan drøftes på samme måde.

•Sammenhæng med de gældende regler på samme område

EPPO blev oprettet ved forordning (EU) 2017/1939, som blev vedtaget på grundlag af artikel 86 i TEUF. Ved at forelægge dette forslag til ændring af Rådets gennemførelsesafgørelse (EU) 2018/1696, som ændret ved Rådets gennemførelsesafgørelse (EU) 2020/1008, opfylder Kommissionen sine forpligtelser i henhold til artikel 14, stk. 3, og 16, stk. 2, i forordning (EU) 2017/1939. Dette forslag vil gøre det muligt at gennemføre udvælgelses- og udnævnelsesprocedurerne for den europæiske chefanklager og de europæiske anklagere på en effektiv måde. Forslaget er derfor i overensstemmelse med de gældende regler på dette område.

•Sammenhæng med Unionens politik på andre områder

Dette initiativ er i overensstemmelse med andre EU-politikker, der har til formål at styrke beskyttelsen af Unionens finansielle interesser.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Forslaget har hjemmel i artikel 14, stk. 3, i forordning (EU) 2017/1939.

•Nærhedsprincippet (for områder, der ikke er omfattet af enekompetence)